erhwenkuo/poetry-chinese-zhtw huggingface dataset:
臺城路・齊天樂
作者：張炎（宋）

幾年槐市槐花冷，天風又還吹起。故篋重尋，閒書再整，猶記燈窗滋味。渾如夢裡。見說道如今，早催行李。快買扁舟，第一橋邊趁流水。陽關須是醉酒，柳條休要折，爭似攀桂。舊有家聲，榮看世美，方了平生英氣。瓊林宴喜。帶雪絮歸來，滿庭春意。事業方新，大鵬九萬里。
壺中天・念奴嬌
作者：張炎（宋）

萬塵自遠，徑松存、彷佛斜川深意。烏石罔邊猶記得，竹裡吟安一字。暗葉禽幽，虛闌荷近，暑薄遲花氣。行行且止，枯瓢枝上閒寄。不恨老卻流光，可憐歸未得，翻恨流水。落落嶺頭雲尚在，一笑生涯如此。樹老梅荒，山孤人共，隔浦船歸未。劃然長嘯，海風吹下空翠。
如夢令
作者：張炎（宋）

隱隱煙痕輕注。拂拂脂香微度。十二小紅樓，人與玉簫何處。歸去。歸去。醉插一枝風露。
祝英臺近
作者：張炎（宋）

路重尋，門半掩、苔老舊時樹。採藥雲深，童子更無語。怪他流水迢迢，湖天日暮，想只在、蘆花多處。謾延佇。姓名題上芭蕉，涼夜未風雨。賦了秋聲，還賦斷腸句。幾回獨立長橋，扁舟欲喚，待招取、白鶴歸去。
如夢令
作者：張炎（宋）

不是瀟湘風雨。不是洞庭煙樹。醉倒古乾坤，人在孤篷來處。休去。休去。見說桃源無路。
桂枝香
作者：張炎（宋）

琴書半室。向桂邊偶然，一見秋色。老樹香遲，清露綴花疑滴。山翁翻笑如泥醉，笑生平、無此狂逸。晉人遊處，幽情付與，酒尊吟筆。任蕭散、披襟岸幘。嘆千古猶今，休問何夕。發短霜濃，卻恐浩歌消得。明年野客重來此，探枝頭、幾分訊息。望西樓遠，西湖更遠，也尋梅驛。
瑤臺聚八仙・新雁過妝樓
作者：張炎（宋）

春樹江東。吟正遠、清氣竟入崆峒。問餘棲處，只在縹緲山中。此去山中何所有，芰荷制了集芙蓉。且扶筇。倦遊萬里，獨對青松。行藏也須在我，笑晉人為菊，出岫方濃。淡然無心，古意且許誰同。飛符夜深潤物，自呼起蒼龍雨太空。舒還卷，看滿樓依舊，霽日光風。
瑤臺聚八仙・新雁過妝樓
作者：張炎（宋）

近水橫斜。先得月、玉樹宛若籠紗。散跡苔裀，墨暈淨洗鉛華。誤入羅浮身外夢，似花又卻似非花。探寒葩。倩人醉裡，扶過溪沙。竹籬幾番倦倚，看乍無乍有，如寄生涯。更好一枝，時到素壁簷牙。香深與春暗卻，且休把江頭千樹誇。東家女，試淡妝顛倒，難勝西家。
瑤臺聚八仙・新雁過妝樓
作者：張炎（宋）

老圃堪嗟。深夜雨、紫英猶傲霜華。暖宿籬根，飛去想怯寒沙。採摘浮杯如戲水，晚香淡似夜來些。背風斜。翠苔徑裡，描繡人誇。白頭共開笑口，看試妝滿插，雲髻雙丫。蝶也休愁，不是舊日疏葩。連枝願為比翼，問因甚寒城獨自花。悠然意，對九江山色，還醉陶家。
西江月
作者：張炎（宋）

花氣烘人尚暖，珠光出海猶寒。如今賀老見應難。解道江南腸斷。謾擊銅壺浩嘆，空存錦瑟誰彈。莊生蝴蝶夢春還。簾外一聲鶯喚。
霜葉飛
作者：張炎（宋）

繡屏開了。驚詩夢、嬌聲啼破春悄。隱將譜字轉清圓，正杏梁聲繞。看帖帖、蛾眉淡掃。不知能聚愁多少。嘆客裡淒涼，尚記得當年雅音，低唱還好。同是流落殊鄉，相逢何晚，坐對被真花惱。貞元朝士已無多，但暮煙衰草。未忘得春風窈窕。卻憐張緒如今老。且慰我留連意，莫說西湖，那時蘇小。
蝶戀花
作者：張炎（宋）

濟楚衣裳眉目秀。活脫梨園，子弟家聲舊。諢砌隨機開笑口。筵前戲諫從來有。戛玉敲金裁錦繡。引得傳情，惱得嬌娥瘦。離合悲歡成正偶。明珠一顆盤中走。
甘州・八聲甘州
作者：張炎（宋）

見梅花、斜倚竹籬邊。休道北枝寒。□□□翠袖，情隨眼盼，愁接眉彎。一串歌珠清潤，綰結玉連環。蘇小無尋處，元在人間。何事淒涼蚓竅，向尊前一笑，歌倒狂瀾。嘆從來古雅，欲覓賞音難。有如此、和聲軟語，甚韓湘、風雪度藍關。君知否，挽櫻評柳，卻是香山。
甘州・八聲甘州
作者：張炎（宋）

俯長江、不佔洞庭波，山拔地形高。對扶疏古木，浮圖倒影，勢壓雄濤。門掩翠微僧院，應有月明敲。物換堂安在，斷碣閒拋。不識廬山真面，是誰將此屋，突兀林坳。上層臺回首，萬境入詩豪。響天心、數聲長嘯，任清風、吹頂發蕭騷。憑欄久，青琴何處，獨立瓊瑤。
瑤臺聚八仙・新雁過妝樓
作者：張炎（宋）

屋上青山。青未了、凌虛試一憑欄。亂峰疊嶂，無限古色蒼寒。正喜雲閒雲又去，片雲未識我心閒。對林巒。底須謝屐，何用躋攀。三十六梯眺遠，任半空笑語，飛落人間。賦筆吟箋，塵事竟不相關。朝來自然氣爽，更好是秋屏宜晚看。蓬壺裡，有天開圖畫，休喚邊鸞。
壺中天・念奴嬌
作者：張炎（宋）

長流萬里。與沈沈滄海，平分一水。孤白爭流蟾不沒，影落潛蛟驚起。瑩玉懸秋，綠房迎曉，樓觀光疑洗。紫簫聲嫋，四簷吹下清氣。遙睇浪擎空明，古愁休問，消長盈虛理。風入蘆花歌忽斷，知有漁舟閒艤。露已沾衣，鷗猶棲草，一片瀟湘意。人方酣夢，長翁元自如此。
臺城路・齊天樂
作者：張炎（宋）

翠屏缺處添奇觀，修眉遠浮孤碧。天影微茫，煙痕黯淡，不與千峰同色。憑高望極。向簾幕中間，冷光流入。料得吟僧，數株松下坐蒼石。泉源猶是故跡。煮茶曾味古，還記遊歷。調水符閒，登山屐在，卻倚闌干斜日。輕陰易□。看飄忽風雲，晦明朝夕。為我飛來，傍江橫峭壁。
江城子
作者：張炎（宋）

下臨無地手捫天。上雲煙。俯山川。棲止危巢，不隔道林禪。坐處清高風雨隔，全萬境，一壺懸。我來直欲挾飛仙。海為田。是何年。如此江聲，嘯詠白鷗前。老樹無根雲懵懂，憑寄語、米家船。
木蘭花慢
作者：張炎（宋）

風雷開永珍，散天影、入虛壇。看峭壁重雲，奇峰獻玉，光洗琅玕。青苔古痕暗裂，映參差、石乳倒懸山。那得虛無幻境，元來透澈玄關。躋攀。竟日忘還。空翠滴、逼衣寒。想邃宇陰陰，爐存太乙，難覓飛丹。泠然洞靈去遠，甚千年、都不到人間。見說尋真有路，也須容我清閒。
臺城路・齊天樂
作者：張炎（宋）

扁舟忽過蘆花浦。閒情便隨鷗去。水國吹簫，虹橋問月，西子如今何許。危欄謾撫。正獨立蒼茫，半空飛露。倒影虛明，洞庭波映廣寒府。魚龍吹浪自舞。渺然凌萬頃，如聽風雨。夜氣浮山，晴暉蕩日，一色無尋秋處。驚鳧自語。尚記得當時，故人來否。勝景平分，此心遊太古。
月下笛
作者：張炎（宋）

千里行秋，支筇背錦，頓懷清友。殊鄉聚首。愛吟猶自詩瘦。山人不解思猿鶴，笑問我、韋娘在否。記長堤畫舫，花柔春鬧，幾番攜手。別後都依舊。但靖節門前，近來無柳。盟鷗尚有。可憐西塞漁叟。斷腸不恨江南老，恨落葉、飄零最久。倦遊處，減羈愁，猶未消磨是酒。
臺城路・齊天樂
作者：張炎（宋）

桃花零落玄都觀，劉郎此情誰語。鬢髮蕭疏，襟懷淡薄，空賦天涯羈旅。離情萬縷。第一是難招，舊鷗今雨。錦瑟年華，夢中猶記豔遊處。依依心事最苦。片帆渾是月，獨抱悽楚。屋破容秋，床空對雨，迷卻青門瓜圃。初荷未暑。嘆極目煙波，又歌南浦。燕忽歸來，翠簾深幾許。
惜紅衣
作者：張炎（宋）

兩翦秋痕，平分水影，炯然冰潔。未識新愁，眉心倩人貼。無端醉裡，通一笑、柔花盈睫。痴絕。不解送情，倚銀屏斜瞥。長歌短舞，換羽移宮，飄飄步迴雪。扶嬌倚扇，欲把豔懷說。□□杜郎重到，只慮空江桃葉。但數峰猶在，如傍那家風月。
滿江紅
作者：張炎（宋）

江上相逢，更秉燭、渾疑夢裡。寂寞久，瑟弦塵斷，為君重理。紫綬金章都莫問，醉中□送揶揄鬼。看滿頭、白雪欲消難，春風起。雲一片，身千里。漂泊地，東西水。嘆十年不見，我生能幾。慷慨悲歌驚淚落，古人未必皆如此。想今人、愁似古人多，如何是。
壺中天・念奴嬌
作者：張炎（宋）

奚囊謝屐。向芙蓉城下，□□遊歷。江上沙鷗何所似，白髮飄飄行客。曠海乘風，長波垂釣，欲把珊瑚拂。近來楊柳，卻憐渾是秋色。日暮空想佳人，楚芳難贈，煙水分明隔。老病孤舟天地裡，惟有歌聲消得。故國荒城，斜陽古道，可奈花狼藉。他時一笑，似曾何處相識。
紅情・暗香
作者：張炎（宋）

無邊香色。記涉江自採，錦機雲密。翦翦紅衣，學舞波心舊曾識。一見依然似語，流水遠、幾回空憶。看□□、倒影窺妝，玉潤露痕溼。閒立。翠屏側。愛向人弄芳，背酣斜日。料應太液。三十六宮土花碧。清與凌風更爽，無數滿汀洲如昔。泛片葉、煙浪裡，臥橫紫笛。
綠意・疏影
作者：張炎（宋）

碧圓自潔。向淺洲遠渚，亭亭清絕。猶有遺簪，不展秋心，能卷幾多炎熱。鴛鴦密語同傾蓋，且莫與、浣紗人說。恐怨歌、忽斷花風，碎卻翠雲千疊。回首當年漢舞，怕飛去、謾皺留仙裙摺。戀戀青衫，猶染枯香，還嘆鬢絲飄雪。盤心清露如鉛水，又一夜、西風吹折。喜靜看、匹練秋光，倒瀉半湖明月。
虞美人
作者：張炎（宋）

黃金誰解教歌舞。留得當時譜。斷情殘意落人間。漢上行雲迷卻、舊巫山。妝樓何處尋樊素。空誤周郎顧。一簾秋雨翦燈看。無限羈愁分付、玉簫寒。
踏莎行
作者：張炎（宋）

清氣崖深，斜陽木末。松風泉水聲相答。光浮碗麵啜先春，何須美酒吳姬壓。頭上烏巾，鬢邊白髮。數間破屋從蕪沒。山中有此玉川人，相思一夜梅花發。
南鄉子
作者：張炎（宋）

晴野事春遊。老去尋詩苦未休。一似浣花溪上路，清幽。菸草纖纖水自流。何處偶遲留。猶未忘情是酒籌。童子策驢人已醉，知不。醉裡眉攢萬國愁。
臨江仙
作者：張炎（宋）

憶得沈香歌斷後，深宮客夢迢遙。研池殘墨濺花妖。青山人獨自，早不侶漁樵。石壁蒼寒巾尚掛，松風頂上飄飄。神仙那肯混塵囂。詩魂元在此，空向水中招。
南樓令・唐多令
作者：張炎（宋）

雲冷未全開。簷冰雨沍苔。入花根、曖意先回。一夜綠房迎曉白，空憶遍、嶺頭梅。如幻舊情懷。尋春上吹臺。正泥深、十二香街。且問謝家池畔草，春必定、幾時來。
摸魚子
作者：張炎（宋）

步高寒、下觀浮遠，清暉隔斷風雨。醉魂誤入滁陽路。落莫不知何處。欄屢拊。又卻是，秋城自有芙蓉主。重遊倦旅。對萬壑千巖，長江巨浪，空翠灑衣履。景如許。都被樓臺佔取。晴嵐暖靄朝暮。乾坤靜裡閒居賦。評泊水經茶譜。留勝侶。更底用，林泉曳杖尋桑苧。休休訪古。看排闥青來，書床嘯詠，莫向惠峰去。
臺城路・齊天樂
作者：張炎（宋）

清時樂事中園賦，怡情楚花湘草。秀色通簾，生香聚酒，修景常留池沼。閒居自好。奈車馬喧塵，未教閒了。把菊清遊，冷紅飛下洞庭曉。尋泉同步翠杳。更將秋共遠，書畫船小。款竹誰家，盟鷗某水，白月光涵圓嶠。天浮浩渺。稱綠髮飄飄，溯風舒嘯。緩築堤沙，渭濱人未老。
華胥引
作者：張炎（宋）

溫泉浴罷，酣酒才蘇，洗妝猶溼。落暮雲深，瑤臺月下逢太白。素衣初染天香，尋東風傾國。惆悵東欄，炯然玉樹獨立。只恐江空，頓忘卻、錦袍清逸。柳迷歸院，欲遠花妖未得。誰寫一枝淡雅，傍沈香亭北。說與鶯鶯，怕人錯認秋色。
風入松
作者：張炎（宋）

松風掩晝隱深清。流水自泠泠。一從柯爛歸來後，愛絃聲。不愛枰聲。頗笑山中散木，翻憐爨下勞薪。透雲遠響正丁丁。孤鳳劃然鳴。疑行嶺上千秋雪，語高寒、相應何人。回首更無尋處，一江風雨潮生。
浪淘沙
作者：張炎（宋）

萬里一飛篷。吟老丹楓。潮生潮落海門東。三兩點鷗沙外月，閒意誰同。一色與天通。絕去塵紅。漁歌忽斷荻花風。煙水自流心不競，長笛霜空。
夜飛鵲・夜飛鵲慢
作者：張炎（宋）

林霏散浮暝，河漢空雲，都緣水國秋清。綠房一夜迎向曉，海影飛落寒冰。蓬萊在何處，但危峰縹緲，玉籟無聲。文簫素約，料相逢、依舊花陰。登眺尚餘佳興，零露下衣襟，欲醉還醒。明月明年此夜，頡頏萬里，同此陰晴。霓裳夢斷，到如今、不許人聽。正婆娑桂底，誰家弄笛，風起潮生。
風入松
作者：張炎（宋）

晴嵐暖翠護煙霞。喬木晉人家。幽居只恐歸圖畫，喚樵青、多種桑麻。門掩推敲古意，泉分冷淡生涯。無邊風月樂年華。留客可茶瓜。任他車馬雖嫌僻，笑喧喧、流水寒鴉。小隱正宜深靜，休栽湖上梅花。
石州慢
作者：張炎（宋）

野色驚秋，隨意散愁，踏碎黃葉。誰家籬院閒花，似語試妝嬌怯。行行步影，未教背寫腰肢，一搦猶立門前雪。依約鏡中春，又無端輕別。痴絕。漢皋何處，解佩何人，底須情切。空引東鄰，遺恨丁香空結。十年舊夢，謾餘恍惚雲窗，可憐不是當時蝶。深夜醉醒來，好一庭風月。
清平樂
作者：張炎（宋）

百花開後。一朵疑堆繡。絕色年年常似舊。因甚不隨春瘦。脂痕淡約蜂黃。可憐獨倚新妝。太白醉遊何處，定應忘了沈香。
點絳唇
作者：張炎（宋）

獨殿春光，此花開後無花了。丹青人巧。不許芳心老。密影翻階，曾為尋詩到。竹西好。採香歌杳。十里紅樓小。
卜算子
作者：張炎（宋）

雅淡淺深黃，顧影敧秋雨。碧帶猶皴筍指痕，不解擎芳醑。休唱古陽關，如把相思鑄。卻憶銅盤露已乾，愁在傾心處。
蝶戀花
作者：張炎（宋）

花佔枝頭忺日焙。金汞初抽，火鼎鉛華退。還似瘢痕塗獺髓。胭脂淡抹微酣醉。數朵折來春檻外。欲染清香，只許梅相對。不是臨風珠蓓蕾。山童隔竹休敲碎。
新雁過妝樓
作者：張炎（宋）

遍插茱萸。人何處、客裡頓懶攜壺。雁影涵秋，絕似暮雨相呼。料得曾留堤上月，舊家伴侶有書無。謾嗟吁。數聲怨抑，翻致無書。誰識飄零萬里，更可憐倦翼，同此江湖。飲啄關心，知是近日何如。陶潛尚存菊徑，且休羨松風陶隱居。沙汀冷，揀寒枝、不似煙水黃蘆。
洞仙歌
作者：張炎（宋）

中峰壁立，掛飛來孤劍。蒼雪紛紛墮晴蘚。自當年詩酒，客裡相逢，春尚好，鷗散煙波茂苑。只今誰最老，種玉人間，消得梅花共清淺。問我入山期，但恐山深，松風把紅塵吹斷。望蓬萊、知隔幾重雲，料只隔中間，白雲一片。
風入松
作者：張炎（宋）

門前山可久長看。留住白雲難。溪虛卻與雲相傍，對白雲、何必深山。爽氣潛生樹石，晴光竟入欄干。舊家三徑竹千竿。蒼雪拂衣寒。綠蓑青笠玄真子，釣風波、不是真閒。得似壺中日月，依然只在人間。
小重山
作者：張炎（宋）

淡色分山曉氣浮。疏林猶剩葉，不多秋。林深彷佛昔曾遊。頻喚酒，漁屋岸西頭。不擬此凝眸。朦朧清影裡，過扁舟。行行應到白萍洲。煙水冷，傳語舊沙鷗。
浪淘沙
作者：張炎（宋）

拂袖入山阿。深隱松蘿。掬流洗耳厭塵多。石上一般清意味，不羨漁蓑。日月靜中過。俗□消磨。風瓢分付與清波。卻笑唐求因底事，無奈詩何。
憶王孫
作者：張炎（宋）

爭棋賭墅意欣然。心似遊絲揚碧天。只為當時一著玄。笑苻堅。百萬軍聲屐齒前。
蝶戀花
作者：張炎（宋）

秦地瓜分候已故。不學淵明，種秫辭歸去。薄有田園還種取。養成碧玉甘如許。卜隱青門真得趣。蕙帳空閒，鶴怨來何暮。莫說蝸名催及戍。長安城下鋤煙雨。
如夢令
作者：張炎（宋）

苔徑獨行清晝。瑟瑟松風如舊。出岫本無心，遲種門前楊柳。回首。回首。籬下白衣來否。
醜奴兒・採桑子
作者：張炎（宋）

山人去後知何處，風月清虛。來往無拘。戲引兒孫樂有餘。懸崖掛樹如相語，常守枯株。久與人疏。閒了當年一卷書。
浣溪沙
作者：張炎（宋）

空色莊嚴玉版師。老斑遮護錦繃兒。只愁一夜被風吹。潤處似沾篔穀雨，斫來如帶渭川泥。從空托出鎮帷犀。
清平樂
作者：張炎（宋）

轡搖銜鐵。蹴踏平原雪。勇趁軍聲曾汗血。閒過昇平時節。茸茸春草天涯。涓涓野水晴沙。多少驊騮老去，至今猶困鹽車。
木蘭花慢
作者：張炎（宋）

二分春到柳，青未了，欲婆娑。甚書劍飄零，身猶是客，歲月頻過。西湖故園在否，怕東風、今日落梅多。抱瑟空行古道，盟鷗頓冷清波。知麼。老子狂歌。心未歇，鬢先斑。嘆敝卻貂裘，驅車萬里，風雪關河。燈前恍疑夢醒，好依然、只著舊漁蓑。流水桃花漸暖，酒船不去如何。
長相思
作者：張炎（宋）

去來心。短長亭。只隔中間一片雲。不知何處尋。悶還顰。恨還瞋。同是天涯流落人。此情煙水深。
南樓令・唐多令
作者：張炎（宋）

湖上景消磨。飄零有夢過。問堤邊、春事如何。可是而今張緒老，見說道、柳無多。客裡醉時歌。尋思安樂窩。買扁舟、重緝漁蓑。欲趁桃花流水去，又卻怕、有風波。
清平樂
作者：張炎（宋）

一犁初卸。息影斜陽下。角上漢書何不掛。老子近來慵跨。煙村草樹離離。臥看流水忘歸。莫飲山中清味，怕教洗耳人知。
滿江紅
作者：張炎（宋）

近日衰遲，但隨分、蝸涎自足。底須共、紅塵爭道，頓荒松菊。壯志已荒圯上履，正音恐是溝中木。又安知、幕下有詞人，歸心速。書尚在，憐魚腹。珠何處，驚魚目。且依然詩思，灞橋人獨。不用回頭看墮甑，不愁抱石疑非玉。忽一聲、長嘯出山來，黃粱熟。
法曲獻仙音
作者：張炎（宋）

梅失黃昏，雁驚白晝，脈脈斜飛雲表。絮不生萍，水疑浮玉，此景正宜舒嘯。記夜悄、曾乘興，何必見安道。系船好。想前村、未知甚處。吟思苦，誰遊灞橋路杳。清飲一瓢寒，又何妨、分傍茶灶。野屋蕭蕭，任樓中、低唱人笑。漸東風解凍，怕有桃花流到。
浣溪沙
作者：張炎（宋）

昨夜藍田採玉遊。向陽瑤草帶花收。如今風雨不須愁。零落依稀傾鑿落，碎瓊重疊綴搔頭。白雲黃鶴思悠悠。
浣溪沙
作者：張炎（宋）

半面妝凝鏡裡春。同心帶舞掌中身。因沾弱水褪精神。冷豔喜尋梅共笑，枯香羞與佩同紉。湘皋猶有未歸人。
一枝春
作者：張炎（宋）

竹外橫枝，並欄干、試數風才一信。麼禽對語，彷佛醉眠初醒。遙知是雪，甚都把、暮寒消盡。清更潤。明月飛來，瘦卻舊時疏影。東閣謾撩詩興。料西湖樹老，難認和靖。晴窗自好，勝事每來獨領。融融向暖，笑塵世、萬花猶冷。須釀成、一點春腴，暗香在鼎。
水調歌頭
作者：張炎（宋）

白髮已如此，歲序更駸駸。化機訊息，壯生天籟雍門琴。頗笑論文說劍，休問高車駟馬，袞袞□黃金。蟻在元無夢，水競不流心。絕交書，招隱操，惡圓箴。世塵空擾，脫巾掛壁且松陰。誰對紫微閣下，我對白萍洲畔，朝市與山林。不用一錢買，風月短長吟。
南樓令・唐多令
作者：張炎（宋）

聚首不多時。煙波又別離。有黃金、應鑄相思。折得梅花先寄我，山正在、裡湖西。風雪脆荷衣。休教鷗鷺知。鬢絲絲、猶混塵泥。何日束書歸舊隱，只恐怕、種瓜遲。
南鄉子
作者：張炎（宋）

愛此碧相依。卜築西園隱逸時。三徑成陰門可款，幽棲。蒼雪紛紛冷不飛。青眼舊心知。瘦節終看歲晚期。人在清風來往處，吟詩。更好梅花著一枝。
朝中措
作者：張炎（宋）

清明時節雨聲譁。潮擁渡頭沙。翻被梨花冷看，人生苦戀天涯。燕簾鶯戶，雲窗霧閣，酒醒啼鴉。折得一枝楊柳，歸來插向誰家。
採桑子
作者：張炎（宋）

西園冷罥鞦韆索，雨透花顰。雨過花皴。近覺江南無好春。杜郎不恨尋芳晚，夢裡行雲。陌上行塵。最是多愁老得人。
阮郎歸
作者：張炎（宋）

鈿車驕馬錦相連。香塵逐管絃。瞥然飛過水鞦韆。清明寒食天。花貼貼，柳懸懸。鶯房幾醉眠。醉中不信有啼鵑。江南二十年。
浣溪沙
作者：張炎（宋）

艾蒳香消火未殘。便能晴去不多寒。冶遊天氣卻身閒。帶雨移花渾懶看，應時插柳日須攀。最堪惆悵是東欄。
風入松
作者：張炎（宋）

向人圓月轉分明。簫鼓又逢迎。風吹不老蛾兒鬧，繞玉梅、猶戀香心。報道依然放夜，何妨款曲行春。錦燈重見麗繁星。水影動梨雲。今朝準擬花朝醉，奈今宵、別是光陰。簾底聽人笑語，莫教遲了□青。
踏莎行
作者：張炎（宋）

瑤草收香，琪花采汞。冰輪碾處芳塵動。竹爐湯暖火初紅，玉纖調罷歌聲送。麾去茶經，襲藏酒頌。一杯清味佳賓共。從來採藥得長生，藍橋休被瓊漿弄。
鷓鴣天
作者：張炎（宋）

樓上誰將玉笛吹。山前水闊暝雲低。勞勞燕子人千里，落落梨花雨一枝。修禊近，賣餳時。故鄉惟有夢相隨。夜來折得江頭柳，不是蘇堤也皺眉。
摸魚子
作者：張炎（宋）

又孤吟、灞橋深雪，千山絕盡飛鳥。梅花也著東風笑，一夜瘦添多少。春悄悄。正斷夢愁詩，忘卻池塘草。前村路杳。看野水流冰，舟閒渡口，何必見安道。慵登眺。脈脈霏霏未了。寒威猶自清峭。終須幾日開晴去，無奈此時懷抱。空暗惱。料酒興歌情，未肯隨人老。惜花起早。拚醉□忘歸，接䍦更好，一笑任傾倒。
滿江紅
作者：張炎（宋）

老子今年，多準備、吟箋賦筆。還自喜、錦囊添富，頓非疇昔。書冊琴棋清隊仗，雲山水竹閒蹤跡。任醉筇、遊屐過平生，千年客。回首夢，東隅失。乘興去，桑榆得。且怡然一笑，探梅訊息。天下神仙何處有，神仙只向人間覓。折梅花、橫掛酒壺歸，白鷗識。
木蘭花慢
作者：張炎（宋）

錦街穿戲鼓，聽鐵馬、響春冰。甚舞繡歌雲，歡情未足，早已收燈。從今便須勝賞，步青青、野色一枝藤。落魄花間酒侶，溫存竹裡吟朋。休憎。短髮鬅鬙。遊興懶、我何曾。任蹴踏芳塵，尋蕉覆鹿，自笑無能。清狂尚如舊否，倚東風、嘯詠古蘭陵。十里梅花霽雪，水邊樓觀先登。
木蘭花慢
作者：張炎（宋）

江南無賀老，看萬壑、出清冰。想柳思周情，長歌短詠，密與傳燈。山川潤分秀色，稱醉揮、健筆剡溪藤。一語不談俗事，幾人來結吟朋。堪憎。我發鬅鬙。頻賦曲、舊時曾。但春蚓秋蛩，寒籬晚砌，頗嘆非能。何如種瓜種秫，帶一鋤、歸去隱東陵。野嘯天風兩耳，翠微深處孫登。
浪淘沙
作者：張炎（宋）

寒食不多時。燕燕才歸。杏花零落水痕肥。淺碧分山初過雨，一霎晴暉。閒折小桃枝。蝶也相隨。晚妝不合整蛾眉。驀忽思量張敞畫，又被愁知。
臨江仙
作者：張炎（宋）

一點白鷗何處去，半江潮落沙虛。淡黃柳上月痕初。暇觀情悄悄，凝想步徐徐。每一相思千里夢，十年有此相疏。休休寄雁問何如。如何休寄雁，難寫絕交書。
壺中天・念奴嬌
作者：張炎（宋）

繞枝倦鵲，鬢蕭蕭、肯信如今猶客。風雪荷衣寒葉補，一點燈花懸壁。萬里舟車，十年書劍，此意青天識。泛然身世，故家休問清白。卻笑醉倒衰翁，石床飛夢，不入槐安國。只恐溪山遊未了，莫嘆飄零南北。滾滾江橫，嗚嗚歌罷，渺渺情何極。正無聊賴，天風吹下孤笛。
謁金門
作者：張炎（宋）

晚晴薄。一片杏花零落。縱是東風渾未惡。二分春過卻。可怪寒生池閣。下了重重簾幕。忽見舊巢還是錯。燕歸何處著。
清平樂
作者：張炎（宋）

採芳人杳。頓覺遊情少。客裡看春多草草。總被詩愁分了。去年燕子天涯。今年燕子誰家。三月休聽夜雨，如今不是催花。
漁家傲
作者：張炎（宋）

門掩新陰孤館靜。楊花卻解來相趁。幾日方知因酒病。無憀甚。脫巾掛壁將書枕。見說紅堆滿徑。不知何處遊人盛。自笑扁舟猶未定。清和近。尋詩已約蘭陵令。
漁家傲
作者：張炎（宋）

辛苦移家聊處靜。掃除花徑歌聲趁。也學維摩閒示病。迂疏甚。松風兩耳和衣枕。頗倦扶筇尋捷徑。東牆藹藹紅香盛。少待搖人波自定。蓬壺近。且呼白鶴招韓令。
壺中天・念奴嬌
作者：張炎（宋）

苔根抱古，透陽春、挺挺林間英物。隔水笛聲那得到，斜日空明絕壁。半樹籬邊，一枝竹外，冷豔凌蒼雪。淡然相對，萬花無此清傑。還念庾嶺幽情，江南聊折，贈行人應發。寂寂西窗閒弄影，深夜寒燈明滅。且浸芳壺，休簪短帽，照見蕭蕭發。幾時歸去，朗吟湖上香月。
南樓令・唐多令
作者：張炎（宋）

曾記宴蓬壺。尋思認得無。醉歸來、事已模糊。忽對畫圖如夢寐，又因甚、下清都。拍手笑相呼。應書縮地符。恐人間、天上同途。隔水一聲何處笛，正月滿、洞庭湖。
清平樂
作者：張炎（宋）

丹丘瑤草。不許秋風掃。記得對花曾被惱。猶似前時春好。湘皋閒立雙清。相看波冷無聲。獨說長生未老，不知老卻梅兄。
浪淘沙
作者：張炎（宋）

回首欲婆娑。淡掃修蛾。盈盈不語奈情何。應恨梅兄礬弟遠，雲隔山阿。弱水夜寒多。帶月曾過。羽衣飛過染餘波。白鶴難招歸未得，天闊星河。
西江月
作者：張炎（宋）

縹緲波明洛浦，依稀玉立湘皋。獨將蘭蕙入離騷。不識山中瑤草。月照英翹楚楚，江空醉魄陶陶。猶疑顏色尚清高。一笑出門春老。
壺中天・念奴嬌
作者：張炎（宋）

異鄉倦旅，問扁舟東下，歸期何日。琴劍空隨身萬里，天地誰非行客。李杜飄零，羊曇悲感，回首俱陳跡。羈懷難寫，豆蟲吟破孤寂。柳外門掩疏陰，佳人何處，溪上蘋花白。留得一方無用月，隱隱山陽聞笛。舊雨不來，風流雲散，惟有長相憶。雁書休寄，寸心分付梅驛。
甘州・八聲甘州
作者：張炎（宋）

聽江湖、夜雨十年燈，孤影尚中州。對荒涼茂苑，吟情渺渺，心事悠悠。見說寒梅猶在，無處認西樓。招取樓邊月，同載扁舟。明日琴書何處，正風前墮葉，草外閒鷗。甚消磨不盡，惟有古今愁。總休問、西湖南浦，漸春來、煙水入天流。清遊好，醉招黃鶴，一嘯清秋。
風入松
作者：張炎（宋）

愛閒能有幾人來。松下獨徘徊。清虛冷淡神仙事，笑名場、多少塵埃。漱齒石邊危坐，洗心易裡舒懷。劃然長嘯白雲堆。更待月明□。一瓢春水山中飲，喜無人、踏破蒼苔。開了桃花半樹，此遊不是天台。
風入松
作者：張炎（宋）

一瓢飲水曲肱眠。此樂不知年。今朝忽上龍峰頂，卻原來、有此甘泉。洗卻平生塵土，慵遊萬里山川。照人如鑑止如淵。古竇暗涓涓。當時桑苧今何在，想松風、吹斷茶煙。著我白雲堆裡，安知不是神仙。
浪淘沙
作者：張炎（宋）

玉立水雲鄉。爾我相忘。披離寒羽庇風霜。不趁白鷗遊海上，靜看魚忙。應笑我淒涼。客路何長。猶將孤影侶斜陽。花底鵷行無認處，卻對秋塘。
菩薩蠻
作者：陳義（宋）

天生體態腰肢細。新詞唱徹歌聲利。出口便清奇。揚塵簌簌飛。主人恩義重。宴出紅妝寵。便要賞新荷。時光也不多。
菩薩蠻
作者：陳義（宋）

去年共飲菖蒲酒。今年卻向僧房守。好事更多磨。教人沒奈何。主人恩義重。知我心頭痛。待要賞新荷。爭知疾愈麼。
滿庭芳
作者：梅嬌（宋）

一種陽和，玉英初縱，雪天分外精神。冰肌肉骨，別是一家春。樓上笛聲三弄，百花都未知音。明窗畔，臨風對月，曾結歲寒盟。笑杏花何太晚，遲疑不發，等待春深。只宜遠望，舉目似燒林。麗質芳姿雖好，一時取媚東君。爭如我，青青結子，金鼎內調羹。
滿庭芳
作者：杏俏（宋）

景傍清明，日和風暖，數枝濃淡胭脂。春來早起，惟我獨芳菲。門外幾番雨過，似佳人、細膩香肌。堪賞處，玉樓人醉，斜插滿頭歸。梅花何太早，消疏骨肉，葉密花稀。不逢媚景，開後甚孤棲。恐怕百花笑你，甘心受、雪壓霜欺。爭如我，年年得意，占斷踏青時。
飛龍宴
作者：蘇小娘（宋）

炎炎暑氣時，流光閃爍，閒扃深院。水閣涼亭，半開簾幕遙觀。灼灼榴花吐豔。細雨灑、小荷香淺。樹影竹影，清涼瀟灑，枕簟搖紈扇。堪嘆浮世忙如箭。對良辰歡樂，莫辭頻勸。遇酒逢歌，恣情遂意迷戀。須信人生聚散。奈區區、利牽名絆。少年未倦。良天皓月金尊滿。
踏莎行
作者：張魁（宋）

鳳髻堆鴉，香酥瑩膩。雨中花佔街前地。弓鞋溼透立多時，無人為問深深意。眉上新愁，手中文字。如何不倩鱗鴻去。想伊只訴薄情人，官中不管閒公事。
聲聲慢
作者：張樞密（宋）

星冠懶帶，鶴氅慵披，色心頓起蘭房。離了三清歸去，作個新郎。良宵自有佳景，更燒甚、清香德香。瑤臺上，便玉皇親詔，也則尋常。常觀裡、孤孤令令，爭如赴鴛闈，夜夜成雙。救苦天尊，你且遠離他方。更深酒闌歌罷，殢玉人、雲雨交相。問則甚，咱門這裡拜章。
踏莎行
作者：申二官人（宋）

蔥草身才、燈心腳手。閒時與蝶花間走。有時跌倒屋簷頭，蜘蛛網裡翻筋斗。水馬馳來，藕絲纏就。鵝毛般上三杯酒。等閒試把秤兒秤，平盤分上何曾有。
失調名
作者：楊島仙（宋）

待得團圓時候，樽前問這時節。
失調名
作者：吳德遠（宋）

過平康巷陌綺羅叢。贏得佳人，妙舞豔歌，爭勸金鍾。
失調名
作者：連靜女（宋）

朦朧月影，黯淡花陰，獨立等多時。只恐冤家誤約，又怕他、側近人知。千回作念，萬般思憶，心下暗猜疑。驀地偷來廝見，抱著郎、語顫聲低。輕移蓮步，暗褪羅裳，攜手過廊西。已是更闌人靜，粉郎恣意憐伊。霎時雲雨，半晌歡娛，依舊兩分飛。去也回眸告道，待等奴、兜上鞋兒。
武陵春
作者：連靜女（宋）

人道有情須有夢，無夢豈無情。夜夜相思直到明。有夢怎生成。伊若忽然來夢裡，鄰笛又還驚。笛裡聲聲不忍聽。渾是斷腸聲。
生查子
作者：楚娘（宋）

去年梅雪天，千里人歸遠。今歲雪梅天，千里人追怨。鐵石作心腸，鐵石剛猶軟。江海比君恩，江海深猶淺。
南歌子
作者：謝福娘（宋）

閒傍藥欄西。正是春光三月時。深紫淺紅光照眼，依稀。有似西施醉枕敧。摘放膽瓶兒。冷豔幽光映酒卮。曾記古人題品語，祆知。今夜花王得豔妻。
南歌子
作者：張時（宋）

暖日未斜西。正是迷花殢酒時。紅藥雕闌呈冷豔，依稀。花重枝柔壓半敧。相對耍猴兒。一捻幽芳勸酒卮。魏紫姚黃來覷著，方知。準擬今宵醉伴妻。
人月圓
作者：雙漸（宋）

碧紗低映秦娥面，咫尺暗香濃。瑤池春晚，長天共恨，煙鎖芙蓉。夭桃再賞，流鶯聲巧，不待春工。樽前潛想，櫻桃破處，得似香紅。
鷓鴣天
作者：黃夫人（宋）

先自春光似酒濃。時聽鶯語透簾櫳。小橋楊柳飄香絮，山寺緋桃散落紅。鶯漸老，蝶西東。春歸難覓恨無窮。侵階草色迷朝雨，滿地梨花逐曉風。
醉亭樓
作者：劉使君（宋）

平生性格，隨分好些春色。沉醉戀花陌。雖然年老心未老，滿頭花壓巾帽側。鬢如霜，須似雪，自嗟惻。幾個相知勸我染，幾個相知勸我摘。染摘有何益。當初怕成短命鬼，如今已過中年客。且留些，妝晚景，儘教白。
浣溪沙
作者：李氏2（宋）

無力薔薇帶雨低。多情蝴蝶趁花飛。流水飄香乳燕啼。南浦魂銷春不管，東陽衣減鏡仙知。小樓今夜月依依。
失調名
作者：朱希真（宋）

苦汝臨期話別，與君挽手叮嚀。歸期誓約十餘朝，去後又經三四月，魚沉雁杳，空倚著六曲闌干。鳳只鸞孤，謾獨宿半床衾枕。欲寄花牌傳密意，奈無黃耳堪憑。待修錦字訴離情。
採桑子
作者：朱希真（宋）

王孫去後無芳草，綠遍書階。塵滿妝臺。粉面羞搽淚滿腮。教我甚情懷。去時梅蕊全然少，等到花開花已成梅。梅子青青又待黃。兀自未歸來。
一翦梅
作者：張幼謙（宋）

同年同日又同窗。不似鸞凰。誰似鸞凰。石榴樹下事匆忙。驚散鴛鴦。拆散鴛鴦。一年不到讀書堂。教不思量。怎不思量。朝朝暮暮只燒香。有分成雙。願早成雙。
長相思
作者：張幼謙（宋）

天有神。地有神。海誓山盟字字真。如今墨尚新。過一春。又一春。不解金錢變作銀。如何忘卻人。
卜算子
作者：張幼謙（宋）

去時不由人，歸怎由人也。羅帶同心結到成，底事教┾舍。心是十分真，情沒些兒假。若道歸遲打棹篦，甘受三千下。
卜算子
作者：羅惜惜（宋）

幸得那人歸，怎便教來也。一日相思十二辰，真是情難捨。本是好因緣，又怕因緣假。若是教隨別個人，相見黃泉下。
應景樂
作者：蕭回（宋）

金陵故國。極目長江浩渺，千重隔。山無際，臨湍怒濤磧。俯春城葦寂。芳晝迤邐，一簇煙村將晚，嚴光舊臺側。何處倦遊客。對此景惹起離懷，頓覺舊日意，魂黯愁積。幽恨綿綿，何計消溺。回首洛城東，千里暮雲碧。
阮郎歸
作者：春娘（宋）

胡虜中原亂似麻。此景依稀似永嘉。丁珠片玉落泥沙。何時返翠華。呈祥鸞鳳失仙槎。因循離恨加。前生應是負償他。思量無岸涯。
西江月
作者：張生2（宋）

一望朱樓巧小，四邊繡幕低垂。個人活脫似楊妃。倚遍闌干十二。最苦兩雙情眼，難禁四隻愁眉。無言回首日沉西。不道一聲安置。
小重山
作者：張生2（宋）

杏火無煙燒斷腸。織成春恨切，柳絲長。當時誰是種花郎。卻不教，柳近杏花傍。柳道不須忙。春深須是有，絮飛揚。等閒撲著杏腮香。恁時節，選甚隔池塘。
西江月
作者：鄭雲娘（宋）

一片冰輪皎潔，十分桂魄婆娑。不施方便是何如。莫是嫦娥妒我。雖則清光可愛，奈緣好事多磨。仗誰傳與片雲呵。遮取霎時則個。
減字木蘭花
作者：呂岩（宋）

暫遊大庾。白鶴飛來誰共語。嶺畔人家。曾見寒梅幾度花。春來春去。人在落花流水處。花滿前溪。藏盡神仙人不知。
漁家傲
作者：呂岩（宋）

二月江南山水路。李花零落春無主。一個魚兒無覓處。風和雨。玉龍生甲歸天去。
望江南・憶江南
作者：呂岩（宋）

瑤池上，瑞霧靄群仙。素練金童鏘鳳板，青衣玉女嘯鸞笙。身在大羅天。沉醉處，縹緲玉京山。唱徹步虛清燕罷，不知今夕是何年。海水又桑田。
梧桐影
作者：呂岩（宋）

落日斜，西風冷。幽人今夜來不來，教人立盡梧桐影。
促拍滿路花
作者：呂岩（宋）

秋風吹渭水，落葉滿長安。黃塵車馬道、獨清閒。自然爐鼎，虎繞與龍盤。九轉丹砂就，琴心三疊，蕊宮看舞胎仙。任萬釘、寶帶貂蟬。富貴欲薰天。黃粱炊未熟、夢驚殘。是非海里，直道作人難。袖手江南去，白蘋紅寥，又尋湓浦廬山。
沁園春
作者：呂岩（宋）

七返還丹，在人先須，煉已待時。正一陽初動，中宵漏永，溫溫鉛鼎，光透簾幃。造化爭馳，虎龍交合，進火工夫猶鬥危。曲江上，看月華瑩靜，有個烏飛。當時。自飲刀圭。又誰信無中養就兒。辨水源清濁，木金間隔，不因師指，此事難知。道要玄微，天機深遠，下手速修猶太遲。蓬萊路，仗三千行滿，動步雲歸。
浪淘沙
作者：呂岩（宋）

我有屋三間。柱用八山。週迴四壁海遮攔。永珍森羅為斗栱，瓦蓋青天。無漏得多年。結就因緣。修成功行滿三千。降得火龍伏得虎，陸地通仙。
失調名
作者：呂岩（宋）

別無巧妙，與你方兒一個。子後午前定息坐。夾脊雙門崑崙過。恁時得氣力，思量我。
步蟾宮
作者：呂岩（宋）

坎離乾兌分子午。但認取、自家宗祖。煉甲庚、更降龍虎。地雷震動山頭雨。要澆灌、黃芽出土。有人若問是誰傳，但說道、先生姓呂。
西江月
作者：呂岩（宋）

落日數聲啼鳥，香風滿路吹花。道人邀我煮新茶。盪滌胸中瀟灑。世事不堪回首，夢魂猶繞天涯。鳳停橋畔即吾家，管甚月明今夜。
沁園春
作者：呂岩（宋）

琳館清標，瓊臺麗質，何年天上飛來。揚州暫倚，后土為深栽。獨立乾坤一樹，春風佔、萬朵齊開。天然巧，蕊珠圓簇，玉瓣輕裁。見一花九朵，類玲瓏玉斝，錯落瓊杯。得滿盛香露，洗盪塵埃。是真元孕育，有仙風道骨，豈是凡胎。問真宰，難留下土，攜而上蓬萊。
失調名
作者：海哥（宋）

海哥風措。被漁人、下網打住。將在帝城中，每日教言語。甚時節、放我歸去。龍王傳語。這裡思量你。千回萬度。螃蟹最恓惶，鯰魚尤憂慮。
八聲甘州
作者：何仙姑（宋）

千門萬戶，盡七顛八倒，掘地尋天。真個玄妙，返作笑胡言。無為大道人行少，向捏怪途中有萬千。傷感。蜣轉卻做靈丹。無奈傷嗟最苦，又不知端的，枉棄了家緣。時間清淨，豈解汞收鉛。心思意想，何曾遣暫閤眼。陰魔作睡纏。展轉。越思深返作仇冤。誰信無中生有，有中生無，萬派歸源。
蝶戀花
作者：宋媛（宋）

雲破蟾光穿曉戶。敧枕淒涼，多少傷心處。惟有相思情最苦。檀郎咫尺千山阻。莫學飛花兼落絮。搖盪春風，迤邐拋人去。結盡寸腸千萬縷。如今認得先辜負。
阮郎歸
作者：宋媛（宋）

東風成陣送春歸。庭花高下飛。柔條繚繞入簾幃。斑斑裝舞衣。雲鬢亂，坐偷啼。郎來何負期。人生恰似這芳菲。芳菲能幾時。
清平樂令・清平樂
作者：吳城小龍女（宋）

簾捲曲欄獨倚。江展暮天無際。淚眼不曾晴，家在吳頭楚尾。數點雪花亂委。撲漉沙鷗驚起。詩句欲成時，沒入蒼煙叢裡。
望江南・憶江南
作者：蔡真人（宋）

闌干曲，紅揚繡簾旌。花嫩不禁纖手捻，被風吹去意還驚。眉黛蹙山青。鏗鐵板，閒引步虛聲。塵世無人知此曲，卻騎黃鶴上瑤京。風冷月華清。
燭影搖紅
作者：懶堂女子（宋）

綠淨湖光，淺寒先到芙蓉島。謝池幽夢屬才郎，幾度生春草。塵世多情易老。更那堪、秋風嫋嫋。曉來羞對，香芷汀洲，枯荷池沼。恨鎖橫波，遠山淺黛無人掃。湘江人去嘆無依，此意從誰表。喜趁良宵月皎。況難逢、人間兩好。莫辭沉醉，醉入屏山，只愁天曉。
惜奴嬌
作者：巫山神女（宋）

瑤闕瓊宮，高枕巫山十二。睹瞿塘、千載灩灩雲濤沸。異景無窮好，閒吟滿酌金卮。憶前時。楚襄王，曾來夢中相會。吾正鬢亂釵橫，斂霞衣雲縷。向前低揖。問我仙職。桃杏遍開，綠草萋萋鋪地。燕子來時，向巫山、朝朝行雨暮行雲，有閒時，只恁畫堂高枕。
惜奴嬌
作者：巫山神女（宋）

繞繞雲梯，上徹青霄霞外。與諸仙同飲，鎮長春醉。虎嘯猿吟，碧桃香異風飄細。希奇。想人間難識，這般滋味。姮娥奏樂簫韶，有仙音異品，自然清脆。遏住行雲不敢飛。空凝滯。好是波瀾澄湛，一溪香水。
惜奴嬌
作者：巫山神女（宋）

山染青螺縹渺，人間難陟。有珍珠光照，晝夜無休息。仙景無極。欲言時。汝等何知。且修心，要觀遊，亦非。大段難易。下俯浮生，尚自爭名逐利。豈不省，來歲擾擾兵戈起。天慘雲愁，念時衰如何是。使我輩、終日蓬宮下淚。
惜奴嬌
作者：巫山神女（宋）

再啟諸公，百歲還如電急。高名顯位瞬息爾。泛水輕漚，霎那間、難久立。畫燭當風裡。安能久之。速往茅峰割愛，休名避世。等功成、須有上真相引指。放死求生，施良藥、功無比。千萬記。此個奇方第一。
惜奴嬌
作者：巫山神女（宋）

方結實累累。翠枝交映，蟠桃顆顆，仙味真香美。遂命雙成，持靈刀割來，耳服一粒，令我延年萬歲。堪笑東方，便啟私心盜餌。使宮中仙伴，遞互相尤殢。無奈雙成，向王母高陳之。遂指方，偷了蟠桃是你。
惜奴嬌
作者：巫山神女（宋）

紫雲絳靄，高擁瑤砌。曉光中、無限剖列。肅整天仙隊。又有殊音欲舉，聲還止。朝罷時。亦有清香飄世。玉駕才興，高上真仙盡退。有瓊花如雪，散漫飛空裡。玉女金童，捧丹文、傳仙誨。撫諸仙，早起勞卿過耳。
惜奴嬌
作者：巫山神女（宋）

光陰奇。扶桑宮裡。日月常晝，風物鮮明可愛。無陰晦。大帝頻鑾於瑤池。朱闌外，乘鳳飛。教主開顏命醉。寶樂齊吹。盡是瓊姿天妓。每三杯，須用聖母親來揖。異果名花幾千般，香盈袂。意欲歸。卻乘鸞車鳳翼。
惜奴嬌
作者：巫山神女（宋）

顯煥明霞，萬丈祥雲高布，望仙官衣帶，曳曳臨香砌。玉獸齊焚，滿高穹、盤龍勢。大帝起。玉女金童遍侍。奉敕宣言，甚荷諸仙厚意。復回奏，感恩頓首皆躬袂。奏畢還宮，尚依然雲霞密，奇更異。非我君，何聞耳。
惜奴嬌
作者：巫山神女（宋）

吾歸矣。仙宮久離。洞戶無人管之。專俟吾歸。欲要開金燧。千萬頻修己。言訖無忘之。哩囉哩。此去無由再至。事冗難言，爾輩須能自會。汝之言，還便是如吾意。大抵方寸平平，無憂耳。雖改易之。愁何畏。
浪淘沙
作者：玉英（宋）

塞上早春時。暖律猶微。柳舒金線拂回堤。料得江鄉應更好，開盡梅溪。晝漏漸遲遲。愁損仙機。幾回無語斂雙眉。憑遍闌干十二曲，日下樓西。
白苧
作者：紫姑（宋）

繡簾垂，畫堂悄，寒風淅瀝。遙天萬里，黯淡同雲冪冪。漸紛紛、六花零亂散空碧。姑射宴瑤池，把碎玉、零珠拋擲。林巒望中，高下瓊瑤一白。嚴子陵釣臺迷蹤跡。追惜。燕然畫角，寶鑰珊瑚，是時丞相，虛作銀城換得。當此際、偏宜訪袁安宅。醺醺醉了，任他金釵舞困，玉壺頻側。又是東君，暗遣花神，先報南國。昨夜江梅，漏洩春訊息。
望江南・憶江南
作者：清源真君（宋）

才舉意，玄象照離宮。坎女離男金水火，幾多鐵騎漫英雄。最苦是雲中。遼陽鶴，驚起老蒼龍。四海九州沾惠澤，狼煙影里弄清風。堪作主人公。
木蘭花・玉樓春
作者：李季萼（宋）

東風忽起黃昏雨。紅紫飄殘香滿路。憑闌空有惜春心，濃綠滿枝無處訴。春光揹我堂堂去。縱有黃金難買住。欲將春去問殘花，花亦不言春已暮。
天仙子
作者：隨車娘子（宋）

別酒未斟心先醉。忽聽陽關辭故里。揚鞭勒馬到皇都，三題盡，當際會。穩跳龍門三級水。天意令吾先送喜。不審君侯知得未。蔡邕博識爨桐聲，君揹負，只此是。酒滿金盃來勸你。
瑞鶴仙
作者：紫姑（宋）

睹嬌紅細捻。是西子、當日留心千葉。西都競栽接。賞園林臺榭，何妨日涉。輕羅慢褶。費多少、陽和調燮。向曉來、露浥芳苞，一點醉紅潮頰。雙靨。姚黃國豔，魏紫天香，倚風羞怯。雲鬢試插。引動狂蜂浪蝶。況東君開宴，賞心樂事，莫惜獻酬頻疊。看相將，紅藥翻階，尚餘侍妾。
楊柳枝
作者：玉真（宋）

已謝芳華更不留。幾經秋。故宮臺榭只荒邱。忍回頭。塞外風霜家萬里，望中愁。楚魂湘血恨悠悠。此生休。
憶少年
作者：乩仙（宋）

淒涼天氣，淒涼院落，淒涼時候。孤鴻叫斜月，伴寒燈殘漏。落盡梧桐秋影瘦。菱鑑古、畫眉難就。重陽又近也，對黃花依舊。
鵲橋仙
作者：乩仙（宋）

鸞輿初駕，牛車齊發，隱隱鵲橋咿軋。尤雲殢雨正歡濃，但只怕、來朝初八。霞垂彩幔，月明銀燭，馥郁香噴金鴨。年年此際一相逢，未審是、甚時結煞。
千金意
作者：琴精（宋）

音音音。音音你負心。你真負心。孤負我到如今。記的年時，低低唱、淺淺斟。一曲值千金。如今寂寞古牆陰。秋風荒草白雲深。斷橋流水何處尋。悽悽切切，冷冷清清，教奴怎禁。
浣溪沙
作者：珍娘（宋）

溪霧溪煙溪景新。溶溶春水浸春雲。碧琉璃底靜無塵。風揚遊絲隨蝶翅，雨飄飛絮溼鴛唇。桃花片片送殘春。
青玉案
作者：劉清之（宋）

江南十月春風早。見枝上、梅英小。愛日初升清霧曉。繡筵中啟，星圖高掛，膝下斑衣繞。今年獻壽多歡笑。弄玉新將二雛好。此曲尊前何所禱。十分康樂，十分強健，一樹莊椿老。
玉交枝・憶秦娥
作者：劉燾（宋）

念誰伴、茜裙翠袖。
失調名
作者：田為（宋）

映竹園啼烏。
沁園春
作者：崔中（宋）

自己陽生，正是中虛，靜極動時。默地雷微震，衝開玉戶，天心朗徹，放下簾幃。真火衝融，靈泉復湊，不昧谷神何險危。自然妙，若三川龍躍，九萬鵬飛。中中二土成圭。意眷戀濃如母護兒。這恍惚真容，不空不色，窈冥妙象，無識無知。命住丹圓，全真體道，奪志精修休自遲。收功了，把三才全理，一貫全歸。
滿庭芳
作者：何鋤翁（宋）

二氣旋還，三宮升降，往來於是無窮。透關神水，鉛汞過三峰。返復周流八脈，戊己煉、陰虎陽龍。凝情處，金光朗朗，身外見形容。靈光，真造化，天機深遠，推測難通。算利名酒色，恰似秋風。大道玄爐進火，三田內養出神功。功成後，金書來詔，平步赴瑤宮。
醉落魄・一斛珠
作者：無名氏（宋）

紅牙板歇。韶聲斷、六麼初徹。小槽酒滴真珠竭。紫玉甌圓，淺浪泛春雪。香芽嫩蕊清心骨。醉中襟量與天闊。夜闌似覺歸仙闕。走馬章臺，踏碎滿街月。
滿江紅
作者：無名氏（宋）

浪蕊浮花，當不住、晚風吹了。微雨過，池塘飛絮，一簾晴畫。寂寂山光春似夢，依依草色燻如酒。近新來、怕上小紅樓，憑闌眺。心事阻，詩情少。東皇去，良辰杳。想故園閒趣，水村煙柳。此日鵑聲天不管，當年燕子人何有。嘆江南、離別酒初醒，頻回首。
西江月
作者：無名氏（宋）

三級掀騰波浪，一堂慶會風雲。快乘霹靂化龍門。頭角人中有分。誰狀箇中佳致，須還筆掃千軍。是他畫手亦通神。同向來春奪迅。
西江月
作者：無名氏（宋）

身稟五行正氣，此心如鑑光明。不從龜鶴問年齡。萬物有衰有盛。多謝道人著眼，我於身世常輕。任從性巧與心靈，此事從來分定。
謁金門
作者：無名氏（宋）

真個美。水墨觀音難比。聞道觀音誰不害。見來須頂禮。徐步金蓮滿地。那更蘭心聰慧。一曲清歌離皓齒。梁塵飛不已。
水龍吟
作者：無名氏（宋）

邦人前世條緣，福星遇得長庚李。光芒初照，一聲霹靂，重開天地。試問年來，民間安枕，伊誰之賜。有青天白日，和風甘雨，公如父、氏如子。今度虎牌重到，感皇恩、歡聲千里。袞歸未晚，紗籠人物，御屏名字。碧嶂長春，清江不盡，棠陰堪憩。願年年把酒，慶公初度，祝公千歲。
永遇樂
作者：無名氏（宋）

個個修行，人人咽納，誰悟真道。曲徑多岐，旁門小法，誤了人多少。容成豈是，神仙究竟，採藥謾多爐灶。忽一朝，脫卻桶底，性根壞倒。爭如內觀，無為清淨，學取本來莊老。匹配陰陽，抽添鉛汞，八卦為端表。人生如夢，流年似箭，回首也須聞早。貪迷戀，春花秋月，何時是了。
永遇樂
作者：無名氏（宋）

萬法由心，應觀法界，一切心造。老子瞿曇，同歸去揆，不離心是道。自從識得，坎離交濟，煉藥粗知昏曉。雲騰雨飛，蟾宮兔走，丹闕更無煩惱。氣中真液，液中真氣，和合不多不少。種出黃芽，煉成赤水，龍虎交圍繞。七返九還，工夫到後，還我舊時年少。待三千、功圓行滿，恁時是了。
永遇樂
作者：無名氏（宋）

學道修心，存神煉性，直要輕舉。補腦還精，流水不腐，戶樞終不蠹。日魂月魄，摶歸爐鼎，真氣自然流聚。把心猿縛住，意馬追回，迥無塵慮。定中明有，陽龍陰火，水火透時為度。八段奇文，千口活法，向上有一路。呂公高尚，未離人世，有分也須相遇。約十洲三島，驂鸞跨鶴，大家同去。
永遇樂
作者：無名氏（宋）

養水養精，養神養血，先須養氣。日月陰陽，六爻八卦，細看參同契。靈軀靈寶，千言萬語，不過坎離兩字。向崑崙頂上，返本還元，要明終始。一身雖小，如同天地，八萬四千餘裡。玄牝之門，生生萬化，都在沖和內。此真真外，別無真諦，方通道一而已。異時見鍾呂，如有未明，請師指示。
漁家傲
作者：無名氏（宋）

至道不遙只在邇。毫釐差失如千里。道是難來元卻易。如相契。一超直入如來地。水火交時為既濟。三尸六賊都回避。只此長生仍久視。身口意。化成一點沖和氣。
漁家傲
作者：無名氏（宋）

神是性兮氣是命。神不外馳氣自定。幸有崔公入藥鏡。如究竟。全真固蒂歸根靜。主客內明方外應。靈臺粲發天光瑩。兩個壺中一片景。急修省。莫待臨渴去掘井。
漁家傲
作者：無名氏（宋）

精養靈根神守氣。天然子母何曾離。晝夜六時長在意。三田內。溫溫天地中和水。十二樓前白雪膩。九宮臺畔黃芽遂。日月山頭朝上帝。神光起。騰身直出煙霄外。
漁家傲
作者：無名氏（宋）

我有光珠無買價。光明常照芝田下。更沒之乎並者也。知音寡。世間誰是能行者。一萬精光渾守舍。四百四病都齊罷。透出火龍歸造化。回仙駕。更無一點塵隨馬。
促拍滿路花
作者：無名氏（宋）

抱元能守一，四大自輕安。心中須返照，幾曾閒。金烏銜耀，飛入爛銀盤。心心心是道，只在心心，更於何處求仙。又何須衣冕，燕處欲超然。榮華能幾日，便凋殘。修真甚易，積行累功難。勸君強為善，五濁三途，便為雲島神山。
促拍滿路花
作者：無名氏（宋）

人能常清靜，天滌悉皆歸。一真含眾妙，入希夷。昭文不會，氣候有成虧。妄心寂滅盡，困睡飢餐，更無作用施為。自然，爐鼎就，光彩透簾幃。玉池神水湧，上生肥。如人飲水，冷暖自家知。自家性命事，自家了得，自家性命便宜。
促拍滿路花
作者：無名氏（宋）

若論修養事，知有幾多門。諦當歸宿處，是靈根。至真至道，簡易合乾坤。坎離並水火，止是筌蹄，粹然一點長存。箇中如薦得，悟了五千言。金晶飛肘後，透崑崙。清江九曲，一棹破煙昏。水擊三千里，九萬鵬程，化成元是冥鯤。
沁園春
作者：衣白山人（宋）

一粒金丹，大如黍米，定中降胎。運陰陽根本，東龍西虎，結凝金水，擇地深栽。九載無虧，三田功滿，卦氣周圓爐鼎開。偷元化，用自然宗祖，全在靈臺。真才。休戀塵埃。況穎悟明堂嬰未孩。幸淮濱相遇，靈丹付了，親留玄旨，期進仙階。此去何時，水雲高會，更上煙霞岐路哉。人間世，任王侯貴顯，同委蒿萊。
失調名
作者：呂岩（宋）

鼎裡坎離，壺中天地，滿懷風月，一吸虛空。塵寰裡，何人識我，開口問鴻濛。雲中。三弄笛，岳陽樓外，天遠霞紅。笑騎黃鶴，暫過海陵東。拂袖呵呵歸去，鑾和玉珮，風響喬松。君若要，知吾蹤跡，試與問仙翁。
西江月
作者：呂岩（宋）

葆煉中分相火，行持外借方鞋。清虛爽徹御□□。□□□□□□。□□□□□□，□□靈寶為胎。十分無極至真來。恍惚芝駢羽蓋。
西江月
作者：呂岩（宋）

一日清歡何往，十年舊事重拈。細風斜日到江南。春滿平湖瀲灩。黃簡手題龍篆，綠輿前控鸞驂。玉清真軿署仙銜。列職靈臺書監。
霜天曉角
作者：呂岩（宋）

乾坤未裂。有物如何別。解把鴻濛擘破，說不知、知不說。妙訣。真難徹。知音世所絕。要識陰陽顛倒，月中日、日中月。
賀新郎
作者：熊禾（宋）

舊事憑誰訴。記錦宮、初試濃妝，前身天女。玉輦行春嬌侍夜，浴殿溫泉輕注。一點點、猩紅啼吐。繡屋篝香春睡足，細溫存，怕遣驚風雨。春孟散，暗凝佇。韶華寂寞今何許。想故宮、柳亦凝愁，倚欄停舞。欲趁啼鵑歸月下，可奈川回山阻。倩萬里、鵠來銜子。工部無詩雖結恨，道無香、更恨痴人語。拌絕豔，付黃土。
臨江仙
作者：李之儀（宋）

清潤奇峰名韞玉，溫其質並瓊瑤。中分瀑布寫雲濤。雙巒呈翠色，氣象兩相高。珍重幽人誠好事，綠窗聊助風騷。寄言俗客莫相嘲。物輕人意重，千里贈鵝毛。
點絳唇
作者：李之儀（宋）

勻妝了。揹人微笑。風入玲瓏罩。
水調歌頭
作者：葉夢得（宋）

何處難忘酒，朱夏日偏長。湖山地勝瀟湘，十里芰荷香。柳外新蟬驚晚，樓上疏簾垂翠，簟枕晚生涼。紈扇搖霜月，曲水泛流觴。流年去，今古夢，幾千場。虛名浮利，輸卻幾許好時光。幸有碧雲深處，存取朱顏綠鬢，流落又何妨。莫厭人世間，頻入醉中鄉。藺卿全璧我蹉跎。
失調名
作者：黃庭堅（宋）

屋角數聲鴉噪柳。
失調名
作者：黃庭堅（宋）

舊家楊柳依依綠，長鎖春來庭院。
菩薩蠻
作者：黃庭堅（宋）

輕風嫋斷沈煙炷。霏微盡日寒塘雨。殘繡沒心情。鳥啼花外聲。離愁難自制。年少乖盟誓。寂寞掩朱門。羅衣空淚痕。
漁家傲
作者：黃庭堅（宋）

盪漾生涯身已老。短蓑箬笠扁舟小。深入水雲人不到。吟復笑。一輪明月長相照。誰謂阿師來問道。一橈直與傳心要。船子踏翻才是了。波渺渺。長鯨萬古無人釣。
南鄉子
作者：黃叔達（宋）

落帽晚風回。又報黃花一番開。扶杖老人心未老，堪咍。漫有才情付與誰。芳意正徘徊。傳與西風且慢吹。明日餘尊還共倒，重來。未必秋香一夜衰。
惜花容
作者：盼盼（宋）

少年看花雙鬢綠。走馬章臺管絃逐。而今老更惜花深，終日看花看不足。坐中美女顏如玉。為我一歌金縷曲。歸時壓得帽簷敧，頭上春風紅蔌蔌。
綠頭鴨・多麗
作者：晁端禮（宋）

錦堂深，獸爐輕噴沈煙。紫檀槽、金泥花面，美人斜抱當筵。掛羅綬、素肌瑩玉，近鸞翅、雲鬢梳蟬。玉筍輕攏，龍香細抹，鳳凰飛出四條弦。碎牙板、煩襟消盡，秋氣滿庭軒。今宵月，依稀向人，欲鬥嬋娟。變新聲、能翻往事，眼前風景依然。路漫漫、漢妃出塞，夜悄悄、商婦移船。馬上愁思，江邊怨感，分明都向曲中傳。困無力、勸人金盞，須要倒垂蓮。拼沈醉，身世恍然，一夢遊仙。
綠頭鴨・多麗
作者：晁端禮（宋）

晚雲收，淡天一片琉璃。爛銀盤、來從海底，皓色千里澄輝。瑩無塵、素娥淡佇，靜可數、丹桂參差。玉露初零，金風未凜，一年無似此佳時。露坐久，疏瑩時度，烏鵲正南飛。瑤臺冷，欄干憑暖，玉下遲遲。念佳人，音塵別後，對此應解相思。最關情、漏聲正永，暗斷腸、花影偷移。料得來宵，清光未減，陰晴天氣又爭知。共凝戀、如今別後，還是隔年期。人強健，清尊素影，長願相隨。
望海潮
作者：晁端禮（宋）

高陽方面，河間都會，三關地最稱雄。粉堞萬層，金城百雉，樓橫一帶長虹。煙素斂晴空。正望迷平野，目斷飛鴻。易水風煙，范陽山色有無中。安邊暫倚元戎。看綸巾對酒，羽扇搖風。金勒少年，吳鉤壯士，寧論衛霍前功。乃眷在清衷。恐鳳池虛久，歸去匆匆。幸有佳人錦瑟，玉筍且輕攏。
水龍吟
作者：晁端禮（宋）

夜來深雪前村路，應是早梅初綻。故人贈我，江頭春信，南枝向暖。疏影橫斜，暗香浮動，月明溪淺。向亭邊驛畔，行人立馬，頻回首、空腸斷。別有玉溪仙館。壽陽人、初勻妝面。天教佔了，百花頭上，和羹未晚。最是關情處，高樓上、一聲羌管。仗誰人向道，何如留取，倚朱欄看。
水龍吟
作者：晁端禮（宋）

嶺梅香雪飄零盡，繁杏枝頭猶未。小桃一種，妖嬈偏佔，春工用意。微噴丹砂，半含朝露，粉牆低倚。似誰家丱女，嬌痴怨別，空凝睇、東風裡。好是佳人半醉。近橫波、一枝爭媚。元都觀裡，武陵溪上，空隨流水。惆悵如紅雨，風不定、五更天氣。念當年門裡，如今陌上，灑離人淚。
水龍吟
作者：晁端禮（宋）

小桃零落春將半。雙燕卻來池館。名園相倚，初開繁杏，一枝遙見。竹外斜穿，柳間深映，粉愁香怨。任紅敧宋玉，牆頭千里，曾牽惹、人腸斷。常記山城斜路，噴清香、日遲風暖。春陰挫後，馬前惆悵，滿枝紅淺。深院簾垂雨，愁人處、碎紅千片。料明年更發，多應更好，約鄰翁看。
水龍吟
作者：晁端禮（宋）

倦遊京洛風塵，夜來病酒無人問。九衢雪小，千門月淡，元宵燈近。香散眉梢，凍消池面，一番春信。記南樓醉裡，西城宴闕，都不管、人春困。屈指流年未幾，早人驚、潘郎雙鬢。當時體態，如今情緒，多應瘦損。馬上牆頭，縱教瞥見，也難相認。憑欄干，但有盈盈淚眼，把羅襟搵。
上林春・一落縈
作者：晁端禮（宋）

霖雨成功，堂稱繼美，舊說安陽家世。峻嶽降神，長庚應夢，佳辰況當秋霽。玉函金篆，帝錫與、壽眉齯齒。向清時、便告老，盡取貂蟬輕棄。把朝庭舊勳屈指。有誰人似此，能全終始。謗書頓釋，先芬未泯，君王自為知己。看花臨水。算已號、醉吟居士。奈蒼生，尚滿望、謝公重起。
上林春・一落縈
作者：晁端禮（宋）

伊洛清波，嵩山秀色，共與皇家為瑞。挺生異質，親逢盛旦，簪纓舊傳家世。雁爐煙裡，罩一段、照人清氣。燦金章、映紫綬，自是真官標緻。把朝廷縉紳屈指。有誰人似得，多才多藝。片言悟主，封侯賜璧，君王自為知己。暫來臥治。況廊廟、正多虛位。看登庸，輔聖主、萬年康濟。
滿庭芳
作者：晁端禮（宋）

天與疏慵，人憐憔悴，分甘拋棄簪纓。有時乘興，波上葉舟輕。十里橫塘過雨，荷香細、蘋末風清。真如畫，殘霞淡日，偏向柳梢明。凝情。塵網外，鱸魚旋鱠。芳酒深傾。又算來、何須身後浮名。無限滄浪好景，蓑笠下、且遣餘生。長歌去，機心盡矣，鷗鷺莫相驚。
滿庭芳
作者：晁端禮（宋）

綠繞群峰，紅搖千柄，夜來暑雨初收。共君乘興，輕舸信悠悠。且盡一尊別酒，荷香裡、滿酌輕謳。明朝去，征帆夜落，何處好汀洲。風流。吾小阮，朝辭東觀，夕向南州。況聖時、爭教賈傅淹留。若過尋陽亭上，琵琶淚、莫灑清秋。堤邊柳，從今愛惜，留待系歸舟。
滿庭芳
作者：晁端禮（宋）

北渚澄蘭，南山凝翠，望中渾似仙鄉。萬家煙靄，朱戶鎖垂楊。好是飛泉漱玉，迴環遍、小曲深坊。西風裡，芙蕖帶雨，飄散滿城香。微涼。湖上好，橋虹倒影，月練飛光。命玳簪促席，雲鬢分行。誰似風流太守，端解道、春草池塘。須留戀，神京縱好，此地也難忘。
滿庭芳
作者：晁端禮（宋）

雪滿貂裘，風搖金轡，笑看錦帶吳鉤。照人清鬢，年少定封侯。此去馬啼何處，山萬疊、濟水南州。君知否，盧郎未老，曾是恣狂遊。風流。佳麗地，十年屈指，一夢迴頭。最難忘，西湖北渚澄秋。玉砌雕欄好在，桃共李、能憶人不。衰翁也，多情為我，將恨寄紅樓。
滿庭芳
作者：晁端禮（宋）

淺約鴉黃，輕勻螺黛，故教取次梳妝。減輕琶面，新樣小鸞凰。每為花嬌玉嫩，容對客、斜倚銀床。春來病，蘭薰半歇，一管舞衣裳。悲涼。人事改，三春穠豔，一夜繁霜。似人歸洛浦，雲散高唐。痛念你、平生分際，辜負我、臨老風光。羅裙在，憑誰為我，求取返魂香。
雨中花・夜行船
作者：晁端禮（宋）

倦貳文昌，樂請左符，雙旌去指東藩。有腰金新寵，晝錦榮觀。獨步文章，家傳素業，世寶青氈。動歡聲和氣，里巷初驚，侍從衣冠。朱門映柳，綺窗臨水，盛遊應記當年。端解道、香留羅襪，墨在蠻箋。惆悵江邊側帽，尋似花底遺鞭。不如沈醉，莫思身外，且鬥樽前。
雨中花・夜行船
作者：晁端禮（宋）

豆蔻梢頭，鴛鴦帳裡，揚州一夢初驚。憶當時相見，雙眼偏明。南浦綠波，西城楊柳，痛悔多情。望徵鞍不見，況是幷州，自古高城。幾多映月憑肩私語，傍花和淚深盟。爭通道、三年虛負，一事無成。瑤珮空傳好好，秦箏聞說瓊瓊。此心在了，半邊明鏡，終遇今生。
雨中花・夜行船
作者：晁端禮（宋）

流水知音，輕裘共敝，相逢才換星霜。多少風亭棋酒，畫閣絲簧。纖指聲猶餘響，紅粉淚已成行。悵綠波浦上，芳草堤邊，又整歸航。新移檻竹，手種庭花，未容爛熳飛觴。歸去也、重趨丹禁，密侍清光。醉帽斜縈御柳，朝衣濃惹天香。帝城春好，多應不念，水郭漁鄉。
玉樓宴
作者：晁端禮（宋）

記紅顏日、向瑤階，得俊飲、散蓬壺。繡鞍縱驕馬，故墜鞭柳徑，緩轡花衢。斗帳蘭釭曲，曾是振、聲名上都。醉倒旗亭，更深未歸，笑倩人扶。光陰到今二紀，算難尋前好，懶訪仙居。近來似聞道，向霧關雲洞，自樂清虛。月帔與星冠，不念我、華鬚皓鬢。縱教重有相逢，似得舊時無。
醉蓬萊
作者：晁端禮（宋）

正中秋初過，淡碧雲容，嫩涼天氣。紫府真仙，暫謫居塵世。慕道高情，照人清骨，是壽星標緻。德在民心，勳藏帝室，清芬相繼。庭有芝蘭，世調鼎鼐，晉美烏衣，漢稱韋氏。未必當時，解功成身退。天下蒼生，未知此意，望謝公重起。善頌陰資，何須更覓，西山靈劑。
醉蓬萊
作者：晁端禮（宋）

看梅梢初動，池面冰澌，小春時候。當日生賢，慶黃家忠厚。龍種殊常，照人眉宇，似汝陽端秀。世取賢科，臚傳聖語，增光華胃。天漢靈源，最為親近，茅土真封，舊相傳授。開府新恩，拜除書非久。鳴佩拖紳，曳香搖翠，向畫堂稱壽。物外光陰，樽前笑語，年年依舊。
醉蓬萊
作者：晁端禮（宋）

乍酒醒孤館，夢斷幽窗，嫩涼天氣。瀟灑情懷，想鄉關迢遞。一枕清風，半簾殘月，是悶人滋味。南浦離多，東陽帶緩，新來憔悴。因念當時，亂花深徑，畫楫環溪，屢陪歡醉。蹤跡飄流，頓相望千里。水遠山高，雁沈魚阻，奈信音難寄。吟社闌珊，酒徒零落，重尋無計。
金人捧露盤
作者：晁端禮（宋）

天錫禹圭堯瑞，君王受釐，未央宮殿。三五慶元宵，掃春寒、花外蕙風輕扇。龍闕前瞻，鳳樓背聳，中有鰲峰見。漸紫宙、星河晚。放桂華浮動，金蓮開遍。御簾卷。須臾萬樂喧天，群仙扶輦。雲間，都人望天表，正仙葩競插，異香飄散。春宵苦長短。指花陰，愁聽漏傳銀箭。京國繁華，太平盛事，野老何因見。但時效華封祝，願歲歲聞道，金輿遊宴。暗魂斷。天涯望極長安遠。
玉女搖仙佩
作者：晁端禮（宋）

宮梅弄粉，御柳搖金，又喜皇州春早。盛世生賢，真仙應運，當日來從三島。車馬喧青曉。看千鍾賜飲，中人傳詔。最好是、芝蘭並砌，鳴佩腰金，綵衣相照。爐煙嫋。高堂半卷珠簾，神仙飄緲。須信槐庭蔭美，鳳沼波澄，屈指十年三到。九敘重歌，元圭再錫，已把成功來告。四海瞻儀表。慶君臣會集，詩符天保。況自有、仙風道骨，玉函金篆，陰功須報。方知道。八千歲月椿難老。
驀山溪
作者：晁端禮（宋）

輕衫短帽，重入長安道。屈指十年中，一回來、一回漸老。朋遊在否，落托更能無，朱弦悄。知音少。撥斷相思調。花邊柳外，瀟灑愁重到。深院鎖春風，悄無人、桃花自笑。金釵一股，擬欲問音塵，天杳杳。波渺渺。何處尋蓬島。
驀山溪
作者：晁端禮（宋）

欄干十二，倚遍還重倚。一曲一般愁，對芳草、傷春千里。綺窗深處，還解憶人無，碧雲辭，紅葉字。曾仗東風寄。繚牆深院，無路通深意。縱使得新聲，又爭知、相如名字。從來風韻，瀟灑不禁愁，拈梨花，看菊蕊。應也成憔悴。
驀山溪
作者：晁端禮（宋）

廣寒宮殿，千里同雲曉。飛雪滿空來，翦雲英、群仙齊到。亂飄僧舍，密處灑歌樓，閒日少。風光好。且共賓朋笑。華堂深處，滿滿觥船掉。梅蕊拆來看，已偷得、春風些小。綺羅香暖，不怕卷珠簾，沈醉了。樽前倒。紅袖休來叫。
驀山溪
作者：晁端禮（宋）

春來心事，分付千鍾酒。午醉夢還醒，兩眉愁、才消又有。天涯遠夢，歸路日中迷，楚雲深，孤館靜，瀟灑梨花手。迴文歌罷，幽恨新兼舊。簾影卷斜陽，亂紅飛、風搖暮柳。獨攜此意，和淚上層樓，盡平蕪，窮遠目，認斷千山首。
喜遷鶯
作者：晁端禮（宋）

嫩柳初搖翠。怪朝來早有，飛花零墜。洞門斜開，珠簾初卷，驚起謝娘吟綴。蕊珠宮殿曉，誰亂把、雲英揉碎。氣候晚，被寒風捲渡，龍沙千里。沈醉。深院裡。粉面照人，疑是瑤池會。潤拂爐煙，寒欺酒力，低壓管絃聲沸。豔陽過半也，應是好、郊原新霽。待更與上層樓，遍倚欄干十二。
喜遷鶯
作者：晁端禮（宋）

佇立蘅皋暮，凍雲乍斂，霜飆微列。悵飲杯深，陽關聲苦，愁見畫船催發。夜來紅淚燭，還解惜、王孫輕別。悵望處，乍金絲冷落，蘭薰銷歇。聞說。歸興切。華鬢未生，得意濃時節。畫楫門開，斑衣追逐，曉日鳳凰雙闕。帝城春信早，隨處有、江梅攀折。爛熳賞，也多應忘了，東堂風月。
喜遷鶯
作者：晁端禮（宋）

清和時序。望桂影漸生，薰風微度。挺秀金芝，傳芳玉葉，天上瑞麟重睹，競爽謝庭蘭玉，信美西壅鴛鴦。慶門裡，把丹枝爭折，青雲平步。聲譽。喧盛世，人詠少年，古錦囊中句。藝祖諸孫，宗王賢子，偏愛汝陽眉宇。畫堂令辰稱壽，願與岡陵同固。更看取，繼汧公勳業，東平茅土。
沁園春
作者：晁端禮（宋）

絡緯催涼，斷虹收雨，庭梧報秋。繞郡城、千頃煙波綠，正魚肥酒美，名冠東州。芰荷風細，蒹葭煙淡，宛在瀟湘南岸頭。凝望處，似桃源洞口，初泛蘭舟。賢侯。醞藉風流。向庭訟閒時多宴遊。有信陵家世，梁園客右，才華高掩，沈謝何劉。政聲朝奏，除書夕至，即看歸趨丹鳳樓。須眷戀，況新堂瑩澈，好共遲留。
水調歌頭
作者：晁端禮（宋）

憶昔紅顏日，金玉等泥沙。青樓紫陌，惟解惜月與貪花。誰信如今憔悴，塵暗金徽玉軫，蘚汙匣中蛇。一事都無就，雙鬢只堪嗟。恨無情，烏與兔，送年華。不如歸去，無限雲水好生涯。未用輕蓑短棹，猶有青鞋黃帽，行處即吾家。回首人間世，幽意在青霞。
金盞倒垂蓮
作者：晁端禮（宋）

流水漂花，記同尋閬苑，曾宴桃源。痛飲狂歌，金盞倒垂蓮。未省負、佳時良夜，爛遊風月三年。別後空報瑤琴，誰聽朱弦。風流少年儒將，有威名震虜，談笑安邊。寄我新詩，何事賦歸田。想歌酒、情懷如舊，後房應也依然。此外莫問升沈，且鬥樽前。